Insig in jou kind se kop, karakter en generasie
Tennismeisies maak span
Baie geluk aan Mia Roets (nr.1-posisie) en Sunelle Buhrmann (nr. 5-posisie) wat ingesluit is in die Sentraal-Gauteng O/15 B-span.
2021 se Welpies kom kuier klaar
Die gr. 8-onderhoude vir 2021 is al volstoom aan die gang en ons is reeds opgewonde oor al die nuwe gesigte wat inloer. Kontak gerus vir Lunette Steenekamp om ‘n afspraak vir ‘n voornemende leerder se onderhoud te maak.
Ons Graad 7-inligtingsaande vind plaas op 2, 3 en 4 Maart om 18:30 in die skoolsaal.
Helpies gee diereliefde
Van ons Helpies besoek weer komende Woensdag die Animal Anti-Cruelty League, waar hulle gewys word hoe honde afgerig word om ‘n goeie troeteldier vir ‘n aanneemgesin te kan wees. Natuurlik is daar baie tyd vir diereliefde ook.
Skenk gerus kat- en hondekos vir hierdie waardige doel – dit kan by juf. Carien se klas afgegee word.
Kitsgras vir kinderhuis
Kleuters moet buite kan rondrol en baljaar. Daarom wil die Helpies, as deel van ons gemeenskapsdiens en betrokkenheid by die Lanseria-kinderhuis, graag die harde grond by die kleuterskool met gras bedek, en dit in ‘n volwaardige speelterrein omskep.
Indien u ‘n skenking vir kitsgras kan maak, kontak asb. vir Juffrou Carien.
Die My-Safe-Kids-toep gaan nog net vir ‘n kort periode gebruik word. Tracker se Uitvoerende Bestuur het besluit om nie voort te gaan met hierdie diens nie. Helpmekaar is die enigste skool wat die diens ten volle benut en dit is dus nie finansieel voordelig vir die maatskappy nie. Ons ondersoek ‘n alternatiewe stelsel, wat ‘n soortgelyke diens kan verskaf. Indien u enige kundigheid oor die onderwerp het of ‘n voorstel kan maak, kontak gerus vir JP van der Merwe.
Reünie-koors vier hooggety
Ons is áltyd opgewonde wanneer oud-Helpies ‘n draai kom maak op die Bult. Daarom is ons ook verheug om te sê dat die volgende reünies reeds aangeteken is op ons 2020-kalender:
Matrieks van 1960
Matrieks van 1990
Matrieks van 2010
Matrieks van 1980
Matrieks van 1970 (besig met reëlings)
Kontak mnr. Rocky Truter indien u enige navrae oor reünies het!
Oratorskursus bied briljante blootstelling
“Vrees vir openbare toesprake is heel bo aan die lys van algemene fobies, selfs bo die vrees vir die dood,” sê Tomas Chamorro-Premuzic, professor in Bedryfsielkunde aan die University College London.
Helpmekaar bied egter vir ons kinders die geleentheid om hierdie vrees te oorwin. Die Oratorskursus bied aan ons kinders ‘n geleentheid om die vaardigheid van openbare toesprake te bemeester én die nodige selfvertroue te ontwikkel, binne ‘n veilige omgewing.
Dit is altyd ‘n trotse oomblik wanneer die kursusbywoners hul vrees en onsekerheid oorwin, en ons vier dit met ‘n heerlike mini-dinee in die koshuis se pragtige eetsaal.
Lees gerus weer die algemene e-pos wat aan al ons ouers gestuur is m.b.t. hierdie geleentheid. Die kursus vind plaas op 21 en 22 Februarie. Ons het nog plek.
U is ook welkom om vir Karen Stapelberg (083 552 9090) of Elena Vorster (082 593 0804) te skakel.
Die dag van liefde...
Vrede en vergenoegdheid is wat ons vir elke Helpie-hart toewens op Valentynsdag!